# המורה לאנגלית

במבחן באנגלית שעשינו בשיעור שעבר, היה חלק בו הופיעו מילים בעברית והתלמידים היו צריכים לתרגם אותן לאנגלית. במהלך המבחן, שמעתי רעשים חשודים מהאזור שבסוף הטור הימיני. הזהרתי את התלמידים כמה פעמים, שיפסיקו להתלחש. במיוחד הערתי לגלית: "ההתנהגות הזו מאוד לא מתאימה לך". גלית ענתה "הם כל הזמן מפריעים לי" ואז כולם השתתקו. אח"כ, כשהרחשים חזרו באותו אזור, נאלצתי לצעוק על יוסי: "אתה לא בשיעור רגיל עכשיו. מספיק מפריע לי שאתה מדבר בכל השיעורים. אם לא תבין שאתה במבחן עכשיו, אני פוסלת את המבחן שלך ושל כל מי שמסביבך". יוסי שתק ולא ענה. לקראת סוף המבחן, כשהתלמידים עמדו למסור את הדפים שלהם, שוב שמעתי רעשים מסוף הטור הימני ושוב צעקתי על כל מי שישב שם. אני כבר לא זוכרת מה בדיוק אמרתי להם. באותו ערב, כשבדקתי את המבחנים, ראיתי דבר חשוד מאוד. 5 ילדים תרגמו את המילה 'אנשים' (People) בטעות כ-Pupil (תלמיד) ואת המילה 'עיתון' (Newspaper) כ-News (חדשות). כשהסתכלתי על 5 המבחנים ראיתי, שכולם שייכים, לילדים שישבו בסוף הטור הימיני. מבחינתי, העתקה היא דבר נורא וחוסר יושר מוחלט. אני חושבת, שמי שלא יודע את החומר יכול תמיד ללמוד ולתקן. אבל מי שמעתיק נוהג בחוסר יושר וזה ממש נורא בעיני. בשיעור הבא, הזמנתי את 5 הילדים לשיחת ברור, כי לא רציתי להעניש אותם, לפני שאשמע מה יש להם להגיד..."

גלית

הסברתי למורה, שאני ידעתי מצוין את החומר. היא הרי יודעת שאני ממש טובה באנגלית וגם תמיד לומדת לכל מבחן מאוד ברצינות. אמרתי לה, שאני לא העתקתי אף מילה ואולי האחרים העתיקו ממני. הרגשתי לא טוב ביום של המבחן וכנראה בגלל זה טעיתי. אני לא יודעת כלום על ההעתקה.

יוסי

המורה הזו תמיד צועקת עלי ויורדת עלי. היא יודעת שאני משתעמם בשיעורים שלה, כי אני מדבר אנגלית פרפקט (המשפחה שלי היתה בארצות הברית עד גיל שנתיים) ולכן אני קצת מפריע לפעמים. בשיעורים אחרים אני נחשב לתלמיד מצוין ושקט. אני בכלל לא העתקתי. יכול להיות שטעיתי במילים האלה, כי אני יותר טוב בדיבור מאשר בקריאה וכתיבה באנגלית. אם אחרים העתיקו ממני את השגיאות כתיב שלי – בעיה שלהם.

ריקי

אמרתי למורה, שאני למדתי למבחן יחד עם גלית. היא החברה הכי טובה שלי ובגלל זה אנחנו גם יושבות אחת ליד השניה בכיתה. כנראה גלית עשתה טעות כזו כבר כשלמדנו למבחן. אני למדתי ממנה ולכן עשיתי אותה טעות כמותה. זה שנתפסתי בהעתקה פעמיים בשנה שעברה בכלל לא קשור לנושא.

דני

אני מיד הודיתי בהעתקה. אמרתי למורה, שזה היה דבר חד-פעמי, בגלל שהייתי חולה 3 שבועות לפני המבחן ולא למדתי את החומר. הגעתי לבית-ספר פעם ראשונה ביום של המבחן ואפילו לא ידעתי שיהיה מבחן. עוד לפני שהמבחן התחיל, אמרתי למורה שאני לא יודע כלום בגלל המחלה והיא אמרה לי: "תכתוב מה שאתה יודע".

סיגי

אני באמת גרועה באנגלית. לא מסתדרת עם הנושא הזה. אבל אני בחיים לא הייתי מעתיקה. אני אמנם מפריעה הרבה בשיעורים, אבל זה בכלל לא קשור. אם אני לא יודעת, אני מעדיפה להיכשל מאשר להעתיק. היו לי במבחן המון שגיאות אחרות ואני לא יודעת איך קרה, שיש לי בדיוק אותם שגיאות כמו לאחרים. נמאס לי כבר, שתמיד אני אשמה בכל דבר שקורה בכיתה הזו. אמא שלי כבר היתה בבית-הספר פעמיים החודש לשיחות.